‘Profeet’ wat glo minderjarige verkrag vasgetrekArgieffoto ŉ “Vals profeet” wat die afgelope naweek na bewering ŉ 16-jarige meisie verkrag het onder die dekmantel dat hy haar met haar lewensprobleme sou help, is vasgetrek. Kol. Moatshe Ngoepe, woordvoerder van die polisie, het gesê die voorval het naby Thohoyandou in Limpopo plaasgevind. Die man (31), wat reeds gesoek is op aanklagte van verkragting, is Sondagaand in die Lwamondo Mathule-nedersetting buite Thohoyandou vasgetrek. Dié selfverklaarde profeet het hom vermom en die meisie na ŉ kerk in die Dzwerani-nedersetting gelok. “Toe sy daar aankom, het hy haar na die betrokke kerk geneem en haar opdrag gegee om omgang met hom te hê om sekere mistieke kragte te ontvang. Sy het die versoek van die hand gewys, maar hy het haar glo verkrag en haar gedwing om swart klere wat hy saam met hom in ŉ sak gedra het aan te trek voor hy saam met haar die kerk binnegegaan het.” Volgens Ngoepe was daar binne die kerk onbekende kerkgangers wat ook swart klere gedra het. Lt.genl. Nneke Ledwaba, provinsiale polisiekommissaris, het hierdie “barbaarse daad wat onder die dekmantel van geloof gepleeg is” ten sterkste veroordeel.